SL Uradni list Evropske unije C 92/14

Končno poročilo pooblaščenca za zaslišanje (1)

Zadeva COMP/39.510 – LABCO/ONP

2011/C 92/10

1. Ozadje

Osnutek Sklepa zadeva domnevno kršitev člena 101 Pogodbe o delovanju Evropske unije (prej člena 81 Pogodbe o Evropski skupnosti) s strani francoske farmacevtske zbornice „Ordre National des Pharmaciens“ na trgu storitev za biomedicinske analize. „Ordre National des Pharmaciens“ je farmacevtska zbornica, ustanovljena s francoskim odlokom („ordonnance“) iz leta 1945. Zadeva izhaja iz preiskave, ki jo je Komisija začela izvajati na podlagi pritožbe multinacionalne skupine laboratorijev LABCO SAS (v nadaljnjem besedilu: skupina LABCO) z dne 12. oktobra 2007. Komisija je 10. marca 2008 pritožbo posredovala farmacevtski zbornici „Ordre National des Pharmaciens“, ki ji je svoje pripombe poslala 15. aprila 2008. Po predhodni preiskavi so bili 12. in 13. novembra 2008 opravljeni nenapovedani inšpekcijski pregledi v prostorih te farmacevtske zbornice in laboratoriju.

2. Pisna in ustna faza postopka

Poleg pritožbe skupine LABCO je bilo farmacevtski zbornici „Ordre National des Pharmaciens“ in trem od njenih organov, in sicer „Conseil national de l’Ordre des pharmaciens“ (nacionalni svet farmacevtske zbornice), „Section G de l’Ordre des pharmaciens“ (oddelek G farmacevtske zbornice) in „Conseil central de la Section G“ (centralni svet oddelka G farmacevtske zbornice), 19. oktobra 2009 poslano uradno obvestilo o nasprotovanju. Komisija je v obvestilu o nasprotovanju predhodno ugotovila, da je farmacevtska zbornica sodelovala pri protikonkurenčnem ravnanju s sprejemanjem odločitev za uresničevanje dveh ciljev: prvi zadeva ohranjanje visoke ravni cen z določanjem najnižje cene, drugi pa preprečevanje, da bi skupine laboratorijev prevzemale druge laboratorije.

Farmacevtska zbornica bi morala prvotno odgovoriti na obvestilo o nasprotovanju v 8 tednih, a je zahtevala podaljšanje tega roka, kar sem delno odobril (dodatni teden, tj. do 11. januarja 2010) zaradi božično-novoletnih praznikov. Na obvestilo je odgovorila v tem podaljšanem roku.

Farmacevtski zbornici „Ordre National des Pharmaciens“ je bil 27. oktobra 2009 odobren dostop do spisa Komisije na CD-ROM-u/DVD-ju.

Poleg tega je na ustnem zaslišanju 10. februarja 2010, ki je trajalo en dan in pol, uveljavila svojo pravico, da se izjavi. Na tem ustnem zaslišanju je sodeloval tudi pritožnik – skupina LABCO, ni pa bila prisotna nobena tretja stranka. Nacionalna zdravniška zbornica („Ordre National de Medicins“) je zaprosila za vključitev v postopek kot zainteresirana tretja stranka, vendar sem njeno prošnjo zavrnil, ker ni pokazala zadostnega interesa za zaslišanje v smislu člena 13 Uredbe (ES) št. 773/2004.

V postopku sta bili sproženi dve vprašanji, ki jima je treba nameniti pozornost. Prvič, gre za prvo zadevo, v kateri je bilo zbornici naloženo plačilo globe z uporabo člena 23 Uredbe (ES) št. 1/2003. Iz tega sledi, da so lahko člani farmacevtske zbornice v skladu s členom 23(4) te uredbe pozvani, da krijejo znesek katere koli naložene globe. Farmacevtski zbornici sem svetoval, da naj za zagotovitev, da so njeni člani opozorjeni na to možnost, obvesti vsakega člana o postopku Komisije in o dejstvu, da lahko zaprosijo za zaslišanje z uporabo člena 13 Uredbe (ES) št. 773/2004. Če prav razumem, so to storili.

Drugič, glede odločitev o inšpekcijskih pregledih v tej zadevi sta bila pri Splošnem sodišču vložena predloga za razglasitev ničnosti (2). Splošno sodišče je 26. oktobra 2010 zavrnilo predlog „Conseil national de l’Ordre des pharmaciens“ in „Conseil central de la Section G“. Če bi Splošno sodišče ugodilo pritožbi teh dveh organov, bi to lahko morda vplivalo na dokaze, na katere bi se lahko zanašala Komisija pri ugotovitvi, da je farmacevtska zbornica kršila pravila konkurence EU v tej zadevi. Toda, ker je Splošno sodišče zavrnilo pritožbo, menim, da pravica do obrambe v tej zadevi ni bila kršena.

3. Osnutek Sklepa

V osnutku Sklepa, ki je naslovljen na vse naslovnike obvestila o nasprotovanju razen na „Section G de l’Ordre des pharmaciens“, so predvsem ponovljena nasprotovanja iz obvestila o nasprotovanju. Menim, da osnutek Sklepa obravnava samo nasprotovanja, v zvezi s katerimi so imele stranke priložnost izraziti svoja stališča.

Ob upoštevanju navedenega menim, da so stranke v tej zadevi lahko uveljavile svojo pravico, da se izjavijo.

V Bruslju, 3. decembra 2010 Michael ALBERS

(1) V skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci (UL L 162, 19.6.2001, str. 21).

(2) Tožba, vložena 21. januarja 2009 v zadevi CNOP in CCG proti Commission, T-23/09, ter tožba, vložena 21. januarja 2009 v zadevi Biocaps proti Commission, T-24/09. Predlog za razglasitev ničnosti v zadevi T-24/09 je Splošno sodišče zavrnilo 16. junija 2010, ker očitno ni bil utemeljen.